สุรงค์ บูลกุล ซีเอฟโอที่ดีที่สุด
การประกาศรางวัลล่าสุดของนิตยสาร อัลฟา เซาท์อีสต์ เอเชีย ที่ให้ สุรงค์ บูลกุล ประธานเจ้าหน้าที่บริหารการเงินบริษัท ปตท. (PTT) ได้รับคัดเลือกให้เป็นซีเอฟโอ ที่ดีที่สุดในเมืองไทย
29 ต.ค. 2565

การประกาศรางวัลล่าสุดของนิตยสาร อัลฟา เซาท์อีสต์ เอเชีย ที่ให้ สุรงค์ บูลกุล ประธานเจ้าหน้าที่บริหารการเงินบริษัท ปตท. (PTT) ได้รับคัดเลือกให้เป็นซีเอฟโอ ที่ดีที่สุดในเมืองไทย 
รางวัลนี้ไม่ใช่ครั้งแรกของสุรงค์ เพราะนับตั้งแต่เข้ามารับตำแหน่งประธานเจ้าหน้าที่บริหารด้านการเงิน ในบริษัท PTT เมื่อประมาณต้นปี 2555 และเมื่อเข้ามารับตำแหน่งในระยะเวลาที่ไม่นานนัก ก็เคยได้รับรางวัลซีอีโอยอดเยี่ยมมาแล้ว 
เขาเปิดเผยว่า การได้รับรางวัลซึ่งถือเป็นเรื่องที่ดี ซึ่งการได้มาของรางวัลในตำแหน่งซีเอฟโอที่ดีที่สุดนั้น นอกจากจะรอบรู้ในเรื่องของตัวเลข และเรื่องของบัญชีแล้วสิ่งสำคัญคือจะต้องรอบรู้ในทุกเรื่องที่มีความสำคัญทั้งหมดทั้งสภาพตลาด สภาพเศรษฐกิจโลกและจะต้องคาดการณ์อนาคตข้างหน้าได้ว่าจะเป็นอย่างไรคือจะต้องมองในรอบด้าน สำคัญจะต้องรู้ว่าเป้าหมายของธุรกิจเป็นอย่างไร เพราะทุกครั้งที่ได้เดินทางออกไปนำเสนอข้อมูล (โรดโชว์)นั้นนักลงทุนไม่ได้อยากรู้เฉพาะในเรื่องของตัวเลขเท่านั้น แต่จะมองไปข้างหน้าจะรู้เป้าหมายที่บริษัทจะต้องก้าวเดินต่อไป 
สิ่งสำคัญอีกประเด็นคือ การมีสัมพันธ์ที่ดีกับบุคคลทั้งภายในและภายนอกองค์กร
สุรงค์ วัย 55 ปี จบปริญญาตรี สาขา Industrial Engineering and Operations Research จากมหาวิทยาลัย Syracuse ประเทศสหรัฐอเมริกา และปริญญาโท สาขา Operations Research และสาขาบริหารธุรกิจ จากมหาวิทยาลัย Cornell ประเทศสหรัฐอเมริกา
ได้มีส่วนร่วมในอุตสาหกรรมด้านพลังงานในหลากหลายสาขา ในปี 2524 ได้เข้าร่วมงานกับบริษัท Bechtel Power Corporation ที่นคร Los Angeles รัฐ California ประเทศสหรัฐอเมริกา ในตำแหน่ง Cost Engineer และในปีต่อมาได้เข้าทำงานเป็น Research Assistant ที่ธนาคารโลก (World Bank) ณ เมือง Washington D.C. ประเทศสหรัฐอเมริกา 
ในปี 2526 ได้เข้าร่วมงานกับการปิโตรเลียมแห่งประเทศไทย ซึ่งปัจจุบันคือ บริษัท ปตท. โดยได้รับมอบหมายตำแหน่ง หัวหน้ากอง/กองการเงินต่างประเทศ การปิโตรเลียมแห่งประเทศไทย ตั้งแต่ปี 2526-2530 และต่อมาในปี 2530 ได้รับแต่งตั้งเป็นผู้อำนวยการกอง ประจำสำนักงานตัวแทน ปตท. ประเทศสิงคโปร์เป็นคนแรก 
หลังจากนั้นได้รับมอบหมายให้ดูแลรับผิดชอบงานด้านการจัดซื้อน้ำมันและการค้าระหว่างประเทศ โดยในช่วงปี 2534-2535 ได้รับแต่งตั้งเป็นผู้อำนวยการกอง/ฝ่ายจัดซื้อน้ำมันและสัญญา การปิโตรเลียมแห่งประเทศไทย ต่อมาในปี 2535-2539 ได้รับแต่งตั้งเป็นรองผู้จัดการใหญ่จัดหาและการค้าระหว่างประเทศ ปตท. อินเตอร์เนชั่นแนล และปี 2539-2545 ดำรงตำแหน่งผู้ช่วยกรรมการผู้จัดการใหญ่การค้าระหว่างประเทศ บริษัท ปตท. 
สุรงค์ ได้ก้าวเข้าสู่ธุรกิจก๊าซธรรมชาติหลังจากที่ได้รับมอบหมายให้ดำรงตำแหน่ง ผู้ช่วยกรรมการผู้จัดการใหญ่จัดหาและจำหน่ายก๊าซธรรมชาติ บริษัท ปตท. ในปี 2548-2550 ได้รับแต่งตั้งเป็นผู้ช่วยกรรมการผู้จัดการใหญ่การค้าระหว่างประเทศ บริษัท ปตท. อีกครั้ง และล่าสุดได้รับแต่งตั้งเป็นรองกรรมการผู้จัดการใหญ่ หน่วยธุรกิจการค้าตั้งแต่ปี 2551 จนถึงเดือน ก.ย. 2552 ก่อนที่จะได้รับมอบหมายให้มาปฏิบัติหน้าที่ในตำแหน่งประธานเจ้าหน้าที่บริหาร บริษัท ไทยออยล์ เมื่อเดือน ต.ค. 2552 และได้ย้ายกลับมาเป็นซีเอฟโอใน PTT ในปี 2555